|  |  |  |  |
| --- | --- | --- | --- |
| Landets kommuner | Deres ref.: |  | |
| Saksbehandler: |  | |
| Vår ref.: | 12/9850-1 | |
| Dato: | 07.12.2012 | |
|  |  | |
|  |  | |
|  | |  |

Kompetanseløftet 2015 - Rapportering 2012 og plantall 2013

Kompetanseløftet 2015 er en delplan under Omsorgsplan som er Regjeringens oppfølging av St.meld. nr. 25 (2005 – 2006). Kompetanseløftet 2015 inneholder strategier, mål og tiltak som skal bidra til å sikre tilstrekkelig, kompetent og stabil bemanning i omsorgstjenestene. Dette brevet beskriver kriteriene som legges til grunn når kommunene skal søke om statlige tilskudd til tiltak for 2013. Kriteriene er forankret i Kompetanseløftets fem delmål:

12 000 nye årsverk med relevant fagutdanning innen 2015

Heve det formelle utdanningsnivået i omsorgstjenestene

Sikre bruttotilgang på om lag 4 500 helsefagarbeidere per år

Skape større faglig bredde

Styrke veiledning, internopplæring og videreutdanning

Tiltakene i Kompetanseløftet 2015 bidrar til å øke andelen med relevant utdanning og andelen med høyere utdanning i brukerrettet pleie- og omsorgstjeneste.

Mål og tiltak er omtalt i Prop. 1 S (2012-2013), programkategori 10.60. Det har vært en sterk vekst i antall årsverk i de kommunale omsorgstjenestene i perioden 2005 til 2011. Resultater fra 2011 og plantall fra kommunene for årene fremover gir grunn til å forvente god måloppnåelse for opplæringstiltak rettet mot personer med høyere utdanning. For økning i antall med videregående opplæring (helsefagarbeidere) og fagskoleutdanning forventes svakere måloppnåelse. Helsedirektoratet oppfordrer kommunene særlig til å satse på kvalifisering av ansatte uten formell helsefaglig kompetanse for å øke andelen med relevant helsefaglig utdanning.

Ut fra målet om å styrke internopplæring i virksomhetene kan Kompetanseløftet 2015 også omfatte kurs til personell i omsorgssektoren uten relevant fagutdanning som Eldreomsorgens og Demensomsorgens ABC, kompetanseheving til personell som yter tjenester til brukere med utviklingshemming, aktiv omsorg mv. I 2013 er det også mulig å søke om støtte til kompetanseheving innen legemiddelhåndtering jf. Prop. 1 S (2012-2013).

Det er inngått avtale om opplæring for ledere i omsorgstjenestene mellom Helsedirektoratet og Høgskolen i Hedmark, jf. oppdrag i Prop. 1 S (2009-2010). Utvikling av utdanningstilbudet er finansiert av Helsedirektoratet. Kommuner som ønsker å benytte seg av tilbudet kan søke fylkesmannen om å få dekket utgifter.

I gjennomføring av Omsorgsplan 2015 har fylkesmennene en sentral rolle som pådriver og rådgiver overfor kommunene og andre berørte parter. Fylkesmennene fordeler statlige tilskudd og gir nærmere informasjon om søknad og søknadsfrister for 2013. Rammen for tilskudd til det enkelte fylke beregnes ut fra siste oppdatering av antall årsverk i kommunenes pleie- og omsorgstjeneste, andel uten helse- og sosialfaglig utdanning og antall personer som kommunene rapporterer til fylkesmannen som planlegges utdannet. Det betyr at aktivitet utløser tilskudd.

*Kommuner som vil søke om statlig tilskudd til Kompetanseløftet 2015 må rapportere*

*på vedlagt skjema 1 og 2.*

Skjema 1 gjelder endringer i antall årsverk i kommunal pleie- og

omsorgstjeneste, inkludert oversikt over tall på lærlinger i helsearbeiderfaget. Skjema 2 gjelder formalkompetansegivende utdanningstiltak som kommunen medvirker til og Eldreomsorgens ABC og Demensomsorgens ABC. Tallene skal vise hva som er oppnådd foregående år og hva som er planlagt i perioden 2013 – 2014. Se under om elektronisk tilgang.

De plantall som rapporteres for rekruttering og kompetanseheving skal være i samsvar med vedtatte kommunale planer, budsjettvedtak eller rullerende økonomiplaner. Det betyr ikke at selve personell- og kompetanseplanen må til politisk behandling, men at den er innenfor vedtatte rammer. Dette bør framgå ved innsending til fylkesmannen.

Det blir i utgangspunktet bare gitt statlig tilskudd til kompetansehevende tiltak som fremgår av skjema 2. Videreutdanning må tilsvare minst et halvt års studietid på full tid. Vi forventer at kommunene medvirker økonomisk til kompetansehevingen gjennom permisjon med lønnsdekning, stipend eller annen utgiftsdekning. Satsingen på kvalifiseringsløp for voksne ufaglærte skal ses i sammenheng med målet om at flest mulig skal tilbys hel stilling etter fullført utdanning.

Skjema 1 og 2 kan lastes ned i Excel-format fra Helsedirektoratets hjemmeside på

http://www.helsedirektoratet.no/personell/kompetanseloftet\_2015/ og fra fylkesmennenes hjemmesider. Veiledning for utfyllingen finnes i selve skjemaet.

**Utfylte skjemaer sendes fylkesmannen elektronisk som vedlegg til e-post innen 1. februar 2013. Det skal ikke sendes kopi til Helsedirektoratet. Ta kontakt med fylkesmannen i ditt fylke hvis det er spørsmål til utfyllingen.**

Vennlig hilsen

Kristin Mehre

avdelingsdirektør

Tonje Thorbjørnsen

Prosjektleder Kompetanseløftet 2015